會稽頌  其五
作者：諸葛興
朝代：宋

paragraphs: 書畀姒兮力溝洫，民奠居兮勤稼穡。
降嬴劉兮言水利，嘉鄴渠兮夸鄭國。
慨元光兮瓠子决，彼鄃封兮河之北。
悼一言兮貽時害，諉天事兮非人力。
昔越守兮得賢侯，慮遠久兮爲民謀。
鏡一湖兮陂萬頃，備潴洩兮歲有秋。
寧殺身兮利人，抑洙泗兮稱仁。
嗟後來兮私己，田吾湖兮寖湮。
湖之復兮疇繼，侯之心兮萬世。
酌清流兮擷蘭芷，奉明薦兮非昵祀。